OpenLLM-France/wikimedia huggingface dataset:
# Microevolució

La microevolució és l'esdeveniment de canvis a petita escala en les freqüències al·lèliques d'una població, al cap de poques generacions, també coneguda com el canvi a nivell d'espècie o per sota d'aquest.
Aquest canvis poden ser donats per diversos processos: mutació, selecció natural, flux genètic, i deriva genètica.
La genètica de poblacions és la branca de la biologia que proporciona l'estructura matemàtica per estudiar el procés de microevolució.
# Riel

El riel (en llengua khmer រៀល, literalment "brillant") és la unitat monetària de Cambodja. El codi ISO 4217 és KHR i s'acostuma a abreujar amb un símbol especial: ៛, o bé CR. Tradicionalment s'ha dividit en 10 kak o 100 sen (សេន), tot i que a causa del poc valor de la moneda fa temps que la fraccio ja no circula. A començament del 2009, el riel cambodjà era la desena unitat monetària de valor més baix del món.
Emès pel Banc Nacional de Cambodja, en circulen monedes de 50, 100, 200 i 500 riels, i bitllets de 50, 100, 200, 500, 1.000, 2.000, 5.000, 10.000, 20.000, 50.000 i 100.000 riels. Actualment de monedes gairebé no en circulen, i els tres bitllets de valor més alt també tenen una circulació escassa.

## Història

A l'època de la colonització francesa, Cambodja feia servir la piastra de la Indoxina Francesa, que fou substituïda pel riel en termes paritaris (1 riel = 1 piastra) el 1952. Al començament la moneda se subdividia en 100 cèntims (en francès centimes), moneda fraccionària que a partir del 1959 es va anomenar sen. Aquests primers riels van tenir vigència fins al 1975, en què els Khmers Rojos de Pol Pot van abolir la moneda com a sistema de pagament, i així, els bitllets que el nou règim havia emès, en realitat no es van arribar a fer servir mai.
Arran de la invasió vietnamita del 1978 es va reintroduir el riel, que fou establert com a moneda oficial cambodjana el 1980 a raó de 4 riels per dòlar. Es va subdividir en 10 kak o 100 sen. Com que no hi havia cap moneda que hagués de ser substituïda i l'economia havia quedat severament danyada a causa del règim dels Khmers Rojos, el nou govern central va decidir repartir la nova moneda entre la població per encoratjar-ne l'ús.
Avui dia el riel és la moneda principal en els intercanvis locals, si bé el dòlar dels Estats Units està molt introduït arreu del país en tota mena de transaccions, no només de tipus turístic, i sovint es prefereix al riel, amb què la moneda nord-americana s'ha guanyat la reputació de "segona moneda no oficial" de Cambodja.

## Enllaços externs

* Banc Nacional de Cambodja Arxivat 2018-04-06 a Wayback Machine. (anglès)
# Piastra

La piastra (del francès piastre) fou la unitat monetària de l'antiga Indoxina Francesa (les actuals Vietnam, Cambodja i Laos).
Avui dia és encara la moneda fraccionària de la lliura egípcia, la lliura síria, la lliura sudanesa i el dinar jordà, amb el nom de قرش qirsh (en plural قروش qurūsh) en àrab. En teoria, també existeix al Líban, com a subdivisió de la lliura libanesa, tot i que a causa de la inflació la fracció ja no s'utilitza. També el kuruş, la moneda fraccionària tradicional de la lira turca, és conegut normalment com a piastra.
Amb la denominació francesa de piastre també es designen popularment els dòlars canadencs al Quebec i a les regions francoparlants de l'Acàdia canadenca. L'ús deriva de l'antic dòlar de plata nord-americà anomenat també així.
# Puntuació

La puntuació és un grup de grafies sense cap unitat fonètica associada. Afecten la sintaxi o la morfologia, o totes dues coses, de la tira fònica, a les quals s'associen, marcant pauses, entonacions o incisos d'una frase.

## Signes de puntuació més usuals

* L'espai tipogràfic
* El punt
* La coma
* El punt-i-coma
* L'apòstrof
* L'accent
* La dièresi
* El parèntesi
* El claudàtor
* El guió
* El punt d'interrogació
* El punt d'exclamació
* El punt doble

## Referències

* ↑ «Enciclopèdia Catalana».
Viccionari
# Carcarodontosaure

Els carcarodontosaure (Carcharodontosaurus, "llangardaix de dents afilades") foren un gènere de dinosaures teròpodes que mesuraven de 8 a 14 metres de longitud, i s'estima que pesava de 7 a 8 tones. Presentava uns trets similars als del Giganotosaurus sud-americà, amb el que comparteix la família Carcharodontosauridae. Visqué al nord d'Àfrica durant el Cretaci superior, fa d'uns 113 a uns 97 milions d'anys.
# Plectrachne

Plectrachne és un gènere de plantes de la subfamília de les cloridòidies, família de les poàcies originari d'Austràlia. El nom del gènere deriva del grec plektron (esperó o punta de llança) i d'achne (palla), al·ludint a les rígides lemes.

## Taxonomia

* Plectrachne aristiglumis
* Plectrachne bromoides
* Plectrachne bunglensis
* Plectrachne bynoei C.E.Hubb. 1941
* Plectrachne caroliniana
* Plectrachne contorta
* Plectrachne danthonioides
* Plectrachne desertorum
* Plectrachne dielsii
* Plectrachne drummondii
* Plectrachne helmsii
* Plectrachne melvillei
* Plectrachne mollis
* Plectrachne pungens (R.Br.) C.E.Hubb. 1939
* Plectrachne rigidissima (Pilg.) C.E.Hubb. 1939
* Plectrachne salina
* Plectrachne schinzii Henrard 1929
* Plectrachne uniaristata

## Referències

* ↑ Watson L, Dallwitz MJ. «The grass genera of the world: descriptions, illustrations, identification, and information retrieval; including synonyms, morphology, anatomy, physiology, phytochemistry, cytology, classification, pathogens, world and local distribution, and references». The Grass Genera of the World, 2008. [Consulta: 4 març 2010].
# Axonopus

Axonopus és un gènere de plantes de la família de les poàcies, ordre de les poals, subclasse de les commelínides, classe de les liliòpsides, divisió dels magnoliofitins.

## Taxonomia

(selecció)
* Axonopus arundinaceus G. A. Black
* Axonopus carajasensis M. Bastos
* Axonopus columbiensis Henrard
* Axonopus compressus (Sw.) P.Beauv.
* Axonopus deludens Chase
* Axonopus derbyanus G. A. Black
* Axonopus fissifolius (Raddi) Kuhlm.
* Axonopus gracilis G. A. Black
* Axonopus grandifolius Renvoize
* Axonopus kaiatukensis Swallen
* Axonopus maguirei G. A. Black
* Axonopus mexicanus G. A. Black
* Axonopus paschalis Pilg.
* Axonopus poiophyllus Chase
* Axonopus purpurellus Swallen
* Axonopus ramosus Swallen
* Axonopus rivularis G. A. Black
* Axonopus rupestris Davidse
* Axonopus steyermarkii Swallen
* Axonopus stragulus Chase
* Axonopus suffultiformis G. A. Black
* Axonopus swallenii G. A. Black
* Axonopus tenuis Renvoize
* Axonopus yutajensis G. A. Black
# Bandera del Níger

La bandera del Níger va ser adoptada el 1959, després de la seva independència de l'Àfrica Occidental Francesa. La banda superior taronjada representa la regió septentrional del Desert del Sàhara, la banda central blanca representa la puresa, i la banda inferior verd representa l'esperança així com les terres fèrtils del sud del Níger. El cercle ataronjat de la banda central representa el Sol.
La bandera de l'Índia és molt semblant i la bandera de la Costa d'Ivori té els mateixos colors.
La bandera és tricolor de la mateixa manera que moltes altres colònies i dependències de França.

## Referències

* ↑ «flag of Niger» (en anglès). Encyclopædia Britannica, 28-07-2013. [Consulta: 30 octubre 2022].
# Bandera de Namíbia

La bandera de Namíbia està formada per una barra diagonal vermella fimbriada de blanc que irradia des de la cantonada inferior de la vora del pal. El triangle superior és blau, carregat d'un sol daurat amb 12 raigs triangulars i el triangle inferior és verd. Fou aprovada el 21 de març de l'any 1990.
Tot i que als colors oficials no se'ls ha atribuït cap significat en especial, moltes institucions del govern namibià els justifiquen de la següent manera:
* El vermell representa el recurs més important de Namíbia: la població. Al·ludeix al comportament heroic i a la voluntat comuna d'aconseguir un futur d'igualtat d'oportunitats.
* El blanc representa la convivència pacífica.
* El verd representa la vegetació i la fertilitat.
* El blau representa el sol i l'Atlàntic i també la pluja i les reserves d'aigua.
* El sol groc representa la vida, la vitalitat, l'energia i la calor. Del sol en surten dotze rajos que representen les dotze ètnies de Namíbia.
Els colors vermell, blau i verd es prengueren dels colors de la bandera del partit polític SWAPO, i el vermell, el blanc i el blau de la bandera de la del partit polític Aliança Democràtica de la Turnhalle.

## Construcció i dimensions
### Colors

Els colors de la bandera nacional es descriuen a la Gazeta del Govern. Aquest document també detalla la construcció de la bandera presidencial, però no especifica el to o la tonalitat per al blanc.
| Model de color | Blau | Vermell | Verd | Groc | Blanc |
| Pantone | 294C | 186C | 347C | 116C | Blanc |
| Coates SP | 5 809 | 35 | 65 | 1 802 | |
| RGB | 0, 47, 108 | 200, 16, 46 | 0, 154, 68 | 255, 205, 0 | 255, 255, 255 |
| HTML | #002F6C | #C8102E | #009A44 | #FFCD00 | #FFFFFF |
Els models RGB i HTML s'han extret a patir dels codis de Pantone descrits a l'Act No. 17 del Govern.

## Banderes històriques

* Àfrica Sud-occidental Alemanya (1884-1915)
* Colònia britànica d'Àfrica del Sud-oest (1915 to 1928)
* Àfrica del Sud-oest (1928-1982) sota mandat i tutela de Sud-àfrica.
* Àfrica del Sud-oest (1982-1990) sota mandat i tutela de Sud-àfrica.
* Bandera de SWAPO utilitzada a les Nacions Unides entre 1976 i 21 de març de 1990.

## Banderes dels bantustans

Alguns dels bantustans establerts per Sud-àfrica durant el seu període d'administració d'Àfrica del Sud-oest havien adoptat les seves pròpies banderes distintives mentre que altres utilitzaven la bandera de Sud-africana.
* Bushmanland
* Damaraland
* Caprivi Oriental
* Hereroland
* Kaokoland
* Kavangoland
* Namaland
* Ovamboland
* Rehoboth
* Tswanaland

## Referències

* 1 2 «NATIONAL SYMBOLS OF THE REPUBLIC OF NAMIBIA ACT, 2018» (en anglès). GOVERNMENT GAZETTE OF THE REPUBLIC OF NAMIBIA, Act No. 17, 2018, 28-12-2018, pàg. 10 [Consulta: 4 juliol 2022].
# Maquiladora

Les maquiladores són empreses processadores, subcontractades i instal·lades en zones franques exemptes de tota obligació fiscal i de l'adequació a la legislació laboral. El capital inversor de les maquiles és nord-americà, xinès, coreà o del mateix país.
Aquesta indústria s'encarrega de la part de la producció tèxtil, del calçat, l'alumini, l'orfebreria i el tabac destinats a l'exportació al mercat nord-americà i europeu.

## Localització

Les maquiles es troben al sud-est asiàtic i a Amèrica llatina: Mèxic, Nicaragua, Guatemala, El Salvador, Hondures, Costa Rica, Belize, Panamà i la República Dominicana.

## Enllaços externs

* (castellà) Las zonas francas para la exportación: Las maquilas Arxivat 2007-09-28 a Wayback Machine.
# Gray (unitat)

El gray, és la unitat del SI per a la mesura de la dosi absorbida de radiació ionitzant. Es tracta d'una unitat derivada amb nom propi i amb un símbol particular que sóns les lletres Gy. El gray fou adoptat el 1975 a la 15a Conferència General de Pesos i Mesures, en honor de Louis Harold Gray (1905-1965), que ja havia utilitzat un concepte similar el 1940. Un gray correspon a l'absorció d'un joule d'energia irradiada per un quilogram de matèria.
    $\mathrm {1Gy={\frac {1J}{1kg}}={\frac {1m^{2}}{1s^{2}}}}$.
Cal fer notar que les unitats utilitzades, joule per quilogram, són les mateixes per mesurar la dosi absorbida i la dosi equivalent de radiació. Per evitar confusions s'utilitzen unitats específiques, el gray i el sievert respectivament.
El gray mesura l'energia dipositada per la radiació. Els efectes biològics varien en funció del tipus i energia de la radiació, de l'organisme i dels teixits afectats. El sievert intenta comptabilitzar aquestes variacions. Una dosi de 10-20 grays de radiació d'alta energia, rebuda al mateix temps, pot ser fatal pels humans. Una dosi com aquesta representa 750-1500 joules per als 75 kg d'un adult (equivalent a l'energia química d'uns quants grams de sucre).

## Múltiples i conversions

| Múltiple | Nom | Símbol | Múltiple | Nom | Símbol |
| 10$^0$ | gray | Gy | | | |
| 10¹ | decagray | daGy | 10$^{–1}$ | decigray | dGy |
| 10² | hectogray | hGy | 10$^{–2}$ | centigray | cGy |
| 10$^3$ | quilogray | kGy | 10$^{–3}$ | mil·ligray | mGy |
| 10⁶ | megagray | MGy | 10$^{–6}$ | microgray | µGy |
| 10⁹ | gigagray | GGy | 10$^{–9}$ | nanogray | nGy |
| 10$^{12}$ | teragray | TGy | 10$^{–12}$ | picogray | pGy |
| 10$^{15}$ | petagray | PGy | 10$^{–15}$ | femtogray | fGy |
| 10$^{18}$ | exagray | EGy | 10$^{–18}$ | attogray | aGy |
| 10$^{21}$ | zettagray | ZGy | 10$^{–21}$ | zeptogray | zGy |
| 10$^{24}$ | yottagray | YGy | 10$^{–24}$ | yoctogray | yGy |
Un gray equival a 100 rad, la unitat que va ser substituïda pel gray. 1 Gy ≈ 107.185 röntgen, una obsoleta unitat de mesura de l'exposició a radiacions ionitzants.

## Referències

* ↑ BIMP, 2019, p. 26.
* ↑ BIMP, 2019, p. 45, 63.
* ↑ BIMP, 2019, p. 29, 67, 74.
* ↑ Fred Solomon and Robert Q. Marston, Editors, The Medical Implications of Nuclear War (1986), National Academies Press, p. 235-236,

## Bibliografia

* «Le Système International d'Unités» (PDF) (en francès i anglès). BIMP [Sèvres], Novena edició, 2019.
Viccionari
# Malaltia de Hirschsprung

La malaltia de Hirschsprung o megacolon aganglionar és una obstrucció del còlon deguda a moviments anòmals d'aquest, d'origen genètic i present al néixer.

## Fisiopatologia

El peristaltisme són les contraccions musculars intestinals que es deuen a l'excitació produïda per les neurones ganglionars presents a la capa muscular dels intestins de tal manera que el bol alimentari es mobilitza pel tracte intestinal. A la malaltia de Hirschsprung aquestes neurones es troben absents a l'intestí d'una manera parcial més o menys accentuada. Aquestes àrees aganglionades no poden empènyer el bolus i es causa una detenció del seu avanç, de tal manera que el material queda retingut i acumulant-se enrere a partir del lloc del bloqueig causant que l'intestí i l'abdomen s'inflin. Si la malaltia és greu, és possible que el nounat no arribi a eliminar el meconi o no pugui eliminar la matèria fecal i arribi a vomitar.. És probable que els casos més lleus no es diagnostiquin fins a una edat més avançada. En els nens més grans, la malaltia pot presentar-se en forma de restrenyiment crònic, distensió abdominal i retard en el desenvolupament.

## Incidència

La malaltia de Hirschsprung causa aproximadament el 25% de les obstruccions intestinals en nounats i és cinc vegades més freqüent en mascles que en femelles. Aquesta malaltia es troba associada ocasionalment amb altres síndromes congènits o hereditaris (com ara la Síndrome de Down).

## Símptomes

* Dificultat al passar el meconi després del naixement.
* Dificultat al passar la primera deposició no meconial entre las primeres 24 i 48 hores després del naixement.
* Restrenyiment.
* Distensió abdominal.
* Diarrea aquosa (al nounat).
* Escàs augment de pes.
* Retard en el creixement (en nens d'entre 0 i 5 anys).
* Malabsorció

## Signes

En un examen físic, és possible arribar a pressentir les nanses intestinals a la palpació abdominal i en un examen rectal es pot detectar una pèrdua del to muscular als músculs rectals.

## Exploracions complementàries

* Radiografia abdominal: mostrarà una distensió del colon amb gas i femtes.
* Ènema opac.
* Manometria anal: per a avaluar la pressió de l'esfínter.
* Biòpsia rectal: mostrarà l'absència de neurones ganglionars.

## Tractament

La secció anormal del còlon ha de ser extirpada quirúrgicament. Habitualment es realitza una colostomia en el moment del diagnòstic i un procediment definitiu posteriorment al primer any de vida.

## Pronòstic

Els símptomes desapareixen en el 90% dels nens rere el tractament quirúrgic.
S'ha associat un millor pronòstic amb un tractament oportú i amb una menor afectació

## Possibles complicacions

* Perforació intestinal
* Enterocolitis
* Síndrome de l'intestí curt

## Referències

* ↑ Pratap, Akshay; Devendra K. Gupta, Awadhesh Tiwari, Arvind K. Sinha, Nisha Bhatta, Satyendra N. Singh, Chandra S. Agrawal, Anand Kumar, Shailesh Adhikary «Application of a plain abdominal radiograph transition zone (PARTZ) in Hirschsprung's disease». BMC Pediatrics, 7, 1, 27-01-2007, pàg. 5. DOI: 10.1186/1471-2431-7-5. ISSN: 1471-2431. PMID: 17257439 [Consulta: 6 novembre 2014].
# Tractat de Craiova

El Tractat de Craiova fou signat el 7 de setembre de 1940 entre Romania i Bulgària. Fou imposat a Romania pel Tercer Reich i sota els seus termes Romania retornava la part meridional de la Dobrudja (el Cadrilater en romanès) a Bulgària i accedia a col·laborar en un intercanvi de població.
Els 80.000 colons romanesos i aromanesos, la majoria assentats allí després de la fi de la Segona Guerra Balcànica el 1913 (veure Tractat de Bucarest (1913), quan el territori fou ocupat per Romania, foren obligats a abandonar llurs cases a Dobrudja Meridional i reassentats a la septentrional, mentre que 65.000 búlgars de la part septentrionals foren obligats a abandonar-la i marxar a la part búlgara.

## Referències

* ↑ Detrez, 2015, p. 143.

## Bibliografia

* Detrez, Raymond. Historical Dictionary of Bulgaria. Rowman & Littlefield.
# Treponema pàl·lid

El treponema pàl·lid (Treponema pallidum) és un eubacteri espiroquet gramnegatiu del gènere dels treponemes. És un bacteri molt contagiós i agent causant de diverses malalties en l'ésser humà, entre elles la sífilis. Es coneixen quatre subespècies: T. pallidum pallidum, agent causant de la sífilis; T. pallidum pertenue, agent causant de la frambèsia, també anomenada buba; T. pallidum carateum, agent causant de la pinta o mal de pinto i T. pallidum endemicum, causant de la sífilis endèmica (no venèria). És un bacteri que fora del cos de l'hoste no aguanta els climes secs o les temperatures superiors a 42 °C. No és resistent a la penicil·lina, per això aquest és un antibiòtic molt utilitzat contra treponema pàl·lid.

## Tractament

El seu tractament ha estat durant molt de temps la penicil·lina. No obstant això, les injeccions de penicil·lina són difícils d'administrar en un context de poblacions remotes i sense xarxa mèdica bàsica, lloc on les infeccions per aquest bacteri abunden. Per això, un estudi liderat l'any 2012 pel metge Oriol Mitjà va demostrar que n'hi ha prou amb una dosi oral d'una pastilla d'azitromicina, un antibiòtic d'ús comú, per curar-la.

## Referències

* ↑ Mitjà, O; Hays, R; Ipai, A; et al. «Single-dose azithromycin versus benzathine benzylpenicillin for treatment of yaws in children in Papua New Guinea: an open-label, non-inferiority, randomised trial.» (en angles). Lancet, 379, 28-01-2012, pàg. 342–7. DOI: 10.1016/S0140-6736(11)61624-3. PMID: 22240407.
# Moviment per la Llibertat (Geòrgia)

El Moviment per la Llibertat (georgià Tavisupleba, თავისუფლება) és un partit polític de Geòrgia, conservador i de dretes, fundat el 2004 per Konstantine "Koko" Gamsakhurdia, fill de l'expresident Zviad Gamsakhurdia.

## Liderat

El líder del partit és Konstantine Gamsakhúrdia, qui va viure des de 1992 fins al 2006 a l'exili suís. A les eleccions legislatives georgianes de 2004 fou el cap de llista del partit. Des de febrer de 2006 dirigeix el moviment a temps complet i el desembre de 2006 va acusar el govern d'atacar als membres del seu partit per mitjans delictius.

## Programa

El Moviment reclama la integració de Geòrgia dins la Unió Europea. Fa una crida a la unitat territorial de Geòrgia. Està integrat pels partidaris del president deposat, raó pel que són coneguts com a zviadistes. Inicialment eren integrats en el Moviment Nacional Unit o la Unió Democràtica pel Reviscolament.

## Història

El partit es va presentar a les eleccions legislatives georgianes de 2004 i va obtenir el 4,39% dels vots, insuficient per a superar el llindar del 7%. L'abril va posar una denúncia per presumpte frau electoral al Tribunal Suprem de Geòrgia.
Les activitats del partit són escasses. A les eleccions celebrades l'1 d'octubre de 2005 el Moviment per la Llibertat es va unir al Partit Conservador de Geòrgia, el Partit Laborista Georgià i l'Oposició Dretana en una aliança electoral.
El novembre de 2007 es va unir al partit Partit Republicà de Geòrgia, el Partit Conservador de Geòrgia, Camí Georgià, Moviment per una Geòrgia Unida, Partit Popular, Fòrum Nacional, Tropa Georgiana, El nostre partit i el Partit de Geòrgia per a formar l'Oposició Unida, que a les eleccions presidencials georgianes de 2008 va donar suport al candidat Levan Gachechiladze. Posteriorment es presentà dins l'Oposició Unida a les eleccions legislatives georgianes de 2008, però després del fracàs electoral ha trencat amb la coalició.

## Referències

* Ghia Nodia, Álvaro Pinto Scholtbach: The Political Landscape of Georgia: Political Parties: Achievements, Challenges and Prospects. Eburon, Delft 2006, ISBN 90-5972-113-6
# Maurice Donnay

Charles Maurice Donnay (París, el 12 d'octubre de 1859 - el 31 de març de 1945) va ser un autor dramàtic francès.

## Obra dramàtica

* Folle Entreprise (1894)
* Pension de famille (1894)
* Complices (1895), en col·laboració amb M. Groselande
* Amants (1895)
* La Douloureuse (1897)
* L'Affranchie (1898)
* Georgette Lemeunier (1898)
* Le Torrent (1899),
* Education de prince (1900)
* La Clairière (1900)
* Oiseaux de passage (1904), en col·laboració amb Lucien Descaves
* La Bascule
* L'Autre danger (1902)
* Le Retour de Jerusalem (1903)
* L'Escalade (1904)
* Éducation de prince (Educació de Príncep) de Maurice Donnay, traducció catalana de Salvador Vilaregut publicada a Barcelona l'any 1911Paraître (1906)

## Traduccions al català

* Educació de príncep. Traducció de Salvador Vilaregut. 1911
* Les filles de Venus. Traducció de Salvador Vilaregut. s.a.
# Reserva índia Tohono O'odham

La reserva índia Tohono O'odham, o Nació Tohono O'odham, és una reserva índia al sud d'Arizona que és la llar de la tribu reconeguda federalment Tohono O'odham, una nació ameríndia que resideix principalment al Desert de Sonora del sud-est d'Arizona i nord-oest de Mèxic. Situada a 32° 09′ 01″ N, 112° 02′ 41″ O﻿ / ﻿32.15028°N,112.04472°O﻿ / 32.15028; -112.04472, la reserva es divideix en quatre parts geogràfiques amb una superfície total d'11.534,012 km² amb una població total de 10.787 habitants segons el cens dels Estats Units del 2000. Aplega porcions dels comtats de Pima, Pinal, i Maricopa.

## Geografia

El gruix de la reserva, coneguda antigament com a reserva índia Papago, es troba al centre del comtat de Pima, al sud-oest del comtat de Pinal, i al sud-est del comtat de Maricopa, i té una extensió d'11.243,098 km² i una població de 8.376 habitants segons el cens dels Estats Units del 2000. La terra de l'àrea suposa el 97,48% del total de la reserva, i una població del 77,65% del total de la reserva.

### Comunitats de la Nació Tohono O'odham

* Chuichu
* Pisinemo
* Santa Rosa (Kaij Mek)
* Sells
* Topawa
* Kaka
* Kohatk
* Tat Momoli
* Why (porció)

### Comunitats Tohono O'odham no contigües

* La reserva índia San Xavier, a 32° 03′ 00″ N, 111° 05′ 02″ O﻿ / ﻿32.05000°N,111.08389°O﻿ / 32.05000; -111.08389, es troba al comtat de Pima, a la part sud-oest de l'àrea metropolitana de Tucson. Té una extensió de 288,895 km² i una població resident de 2.053 persones.
* El Districte San Lucy comprèn set set petites parcel·les no contigües de terres al nord-oest de la ciutat de Gila Bend al sud-oest del comtat de Maricopa. L'àrea total és d'1,915 km², amb una població total de 304 persones.
* El Districte Florence Village es troba just al sud-oest de la vila de Florence al centre del comtat de Pinal. Es tracta d'una sola parcel·la de terreny amb una superfície de 0,1045 km² i una població de 54 persones.

## Geografia física

La Nació Tohono O'odham és la ubicació de les Muntanyes Baboquivari i Quinlan, que inclouen el Kitt Peak, l'Observatori Nacional Kitt Peak, telescopis així com Baboquivari Peak. L'observatori està llogat per la Nació Tohono O'odham. El lloguer fou aprovat pel consell en la dècada de 1950, amb un pagament únic de $25,000 més $10 per acre cada any.

## Referències

* ↑ «Còpia arxivada». Arxivat de l'original el 2018-02-17. [Consulta: 29 novembre 2013].